सिर्फ 3 डॉलर होगी SII की कोरोना वैक्सीन की कीमत, भारत और दुनिया के लिए 20 करोड़ खुराक की जाएंगी तैयार
सीरम इंस्टिट्यूट ऑफ इंडिया (SII) की तरफ से कहा गया है कि कोरोना वायरस की वैक्सीन को विश्व स्वास्थ्य संगठन (WHO) तथा अन्य विनयामक संस्थाओं से मंजूरी के बाद 2021 की पहली छमाही तक ही दुनियाभर में वितरित किया जा सकेगा
नई दिल्ली। सीरम इंस्टिट्यूट ऑफ इंडिया (SII) जिस कोरोना वैक्सीन का उत्पादन करने वाला है उसकी कीमत प्रति खुराक सिर्फ 3 डॉलर होगी। मंगलवार को कंपनी की तरफ से दी गई जानकारी में यह बात कही गई है। SII के मुताबिक कंपनी अब भारत और दुनियाभर के देशों के लिए कोरोना वैक्सीन की 20 करोड़ खुराक का उत्पादन करेगी। अगस्त में 10 करोड़ खुराक के उत्पादन की जानकारी दी गई थी। SII ने कोरोना वैक्सीन के उत्पादन को बढ़ाने के लिए बिल एंड मलिंडा गेट्स फाउंडेशन तथा Gavi के साथ करार किया है।SII के सीईओ और प्रोमोटर अदार पूनावाला ने बताया कि कोरोना के खिलाफ लड़ाई में Gavi तथा बिल एंड मलिंडा गेट्स फाउंडेशन की सहायता से उनकी कंपनी भारत और मध्यम तथा कम कमाई वाले अन्य देशों के लिए कोरोना वैक्सीन की अतीरिक्त 10 करोड़ खुराक का उत्पादन करेगी। अदार पूनावाला ने कहा कि इस मौके पर दुनियाभर की सरकारों, स्वास्थ्य एजेंसियों और वित्तीय संस्थानों को मिलकर चलने की जरूरत है ताकि कोरोना से उबरने में कोई पीछे न रह जाए।बिल एवं मिलिंडा गेट्स फाउंडेशन तथा Gavi के साथ सहयोग से SII को कोरोनाकी वैक्सीन का उत्पादन बढ़ाने में मदद मिलेगी। SII की तरफ से कहा गया है कि कोरोना वायरस की वैक्सीन को विश्व स्वास्थ्य संगठन (WHO) तथा अन्य विनयामक संस्थाओं से मंजूरी के बाद 2021 की पहली छमाही तक ही दुनियाभर में वितरित किया जा सकेगा। SII की तरफ से कहा गया है कि जिस वैक्सीन के ऊपर काम हो रहा है उसकी कीमत लगभग 3 डॉलर प्रति खुराक तय की गई है। इसे भारतीय करेंसी में देखा जाए तो वैक्सीन की एक खुराक की कीमत लगभग 225 रुपए बैठेगी।